Predkladacia správa

“Finančné memorandum programu cezhraničnej spolupráce PHARE medzi Slovenskou republikou a Poľskom pre rok 2003” je predkladané na rokovanie vlády na základe uznesenia vlády Slovenskej republiky č. 600/2000 zo dňa 9. augusta 2000.

Finančné memorandum sa podpisuje za účelom zabezpečenia financovania projektov predložených na podporu slovensko-poľskej cezhraničnej spolupráce. Celkový alokovaný grant v rámci programu 2003/005.665, ktorý je predmetom tohto finančného memoranda, predstavuje  4 mil. eur v rozdelení 3,6 mil. eur na investičné aktivity a 0,4 mil. eur na financovanie neinvestičných opatrení. Prijímatelia pomoci sa podieľajú na spolufinancovaní projektov vo výške 1,245 mil. eur. Finančné prostriedky, ktoré majú byť použité zo zdrojov štátneho rozpočtu, Ministerstvo výstavby a regionálneho rozvoja SR zabezpečí v návrhu zákona o štátnom rozpočte pre príslušný rok.Vyčlenené finančné prostriedky PHARE musia byť nakontrahované                     do 30. 11. 2005 a projekty ukončené do 30. 11. 2006.

Cieľom predmetného finančného memoranda je schválenie finančnej podpory spolupráce hraničných regiónov Slovenskej republiky a Poľskej republiky. Cezhraničná spolupráca je prostriedkom stimulácie ekonomických aktivít v týchto regiónoch a podpory v prekonávaní problémov, ktoré sú výsledkom ich periférnej pozície v národnom hospodárstve. 

V súlade so Spoločným programovým dokumentom, program pre rok 2003 pre poľsko-slovenskú cezhraničnú spoluprácu identifikuje jednu prioritnú oblasť opatrenia na oboch stranách spoločnej hranice a to nasledovne: ”hospodárska spolupráca”. Program pre slovenskú hraničnú oblasť zahŕňa 1 infraštruktúrne opatrenie a Spoločný fond malých projektov.

V rámci podpory infraštruktúry sa bude realizovať Grantová schéma na rozvoj podnikateľskej infraštruktúry, ktorej hlavným cieľom je zvýšiť konkurencieschopnosť malých a stredných podnikov, znížiť mieru nezamestnanosti a zabrániť migrácii vzdelaných ľudí v rámci prihraničnej oblasti. Celkový rozpočet grantovej schémy je 4,8 mil. eur. Príspevok PHARE predstavuje 3,6 mil. eur a spolufinancovanie vo výške 1,2 mil. eur  budú zabezpečovať koneční príjemcovia pomoci.

Súčasťou finančného memoranda je taktiež Fond malých projektov, ktorého alokácia PHARE pre Slovenskú republiku prezentuje 0,4 mil. eur a 0,045 mil. eur bude spolufinancovať príjemca pomoci. Fond podporuje najmä neinvestičné aktivity zamerané na rozvoj spolupráce v kultúrnych a mládežníckych aktivitách a aktivity na podporu ekonomicko-hospodárskeho rozvoja susediacich hraničných regiónov do výšky príspevku PHARE 50 000 eur pre jeden projekt.

Materiál prešiel medzirezortným pripomienkovým konaním a na rokovanie vlády SR sa predkladá bez rozporov.